มอบหุ่นยนต์ “ปิ่นโต2” ให้ 3 รพ.สุรินทร์ ภายใต้โครงการ “วศ. ห่วงใย ต้านภัยโควิด”
ดร.กนิษฐ์ ตะปะสา ผู้อำนวยการกองวัสดุวิศวกรรม และทีมนักวิทยาศาสตร์ กรมวิทยาศาสตร์บริการ(วศ.) เป็นผู้แทนส่งมอบและสอนการใช้งานหุ่นยนต์ขนาดเล็กบังคับมือ “ปิ่นโต2” จำนวน 3 ตัว ให้กับโรงพยาบาลสุรินทร์ โรงพยาบาลปราสาท และโรงพยาบาลศีขรภูมิ โดยมี นพ.สินชัย ตันติรัตนานนท์ นายแพทย์สาธารณสุขจังหวัดสุรินทร์ กล่าวต้อนรับพร้อมด้วย นพ.ชุมนุม วิทยานันท์ ผู้อำนวยการโรงพยาบาลสุรินทร์ นางสาววรางศรี งามมาก รองผู้อำนวยการฝ่ายพยาบาลโรงพยาบาลปราสาท และนายอุดมศักดิ์ อุดมดี นักบริหารจัดการทั่วไปชำนาญการโรงพยาบาลศีขรภูมิ เป็นผู้รับมอบ ณ โรงพยาบาลสุรินทร์ จังหวัดสุรินทร์ หุ่นยนต์ “ปิ่นโต2” เป็นกิจกรรมภายใต้โครงการ “วศ. ห่วงใย ต้านภัยโควิด” เพื่อเฉลิมพระเกียรติสมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง เนื่องในโอกาสมหามงคลเฉลิมพระชนมพรรษา 90 พรรษา 12 สิงหาคม 2565 เพื่อใช้งานสำหรับแพทย์ พยาบาล และเจ้าหน้าที่ในการดูแลผู้ป่วย ลดความเสี่ยงและเพิ่มระยะห่างระหว่างบุคลากรทางการแพทย์กับผู้ติดเชื้อ โดยหุ่นยนต์ “ปิ่นโต 2” ได้รับการสนับสนุนจากสำนักงานการวิจัยแห่งชาติ (วช.) และพัฒนาโดยทีมนักวิทยาศาสตร์ของ วศ. มีคุณสมบัติเด่น ที่นำไปใช้ขนส่งอาหาร น้ำ ยาและเวชภัณฑ์แก่ผู้ติดเชื้อ  โดยการใช้รถเข็นควบคุมทางไกลเพื่อลดความเสี่ยงและเพิ่มระยะห่างระหว่างบุคลากรทางการแพทย์กับผู้ติดเชื้อ พัฒนาระบบจัดเก็บแบตเตอรี่ที่มีประสิทธิภาพมากยิ่งขึ้น สามารถใช้ได้ติดต่อกันนานถึง 8-9 ชั่วโมง และเพื่อรองรับสถานการณ์ที่จำเป็นเร่งด่วนผู้ที่สนใจสอบถามข้อมูลเพิ่มเติม เกี่ยวกับนวัตกรรมหุ่นยนต์สนับสนุนทางการแพทย์ ติดต่อสอบถามได้ที่ www.dss.go.th และโทรศัพท์ 02201-7000